input: KOMISSION ASETUS (EU) N:o 214/2014,
  annettu 25 päivänä helmikuuta 2014,
  puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle annetun Euroopan parlamentin ja neuvoston direktiivin 2007/46/EY liitteiden II, IV, XI, XII ja XIII muuttamisesta
  (ETA:n kannalta merkityksellinen teksti)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (puitedirektiivi) (1) ja erityisesti sen 39 artiklan 2 kohdan,
  sekä katsoo seuraavaa:
  (1)
  Direktiivillä 2007/46/EY luodaan yhdenmukaistetut puitteet kaikkia uusia ajoneuvoja koskeville hallinnollisille säännöksille ja yleisille teknisille vaatimuksille. Se sisältää luettelon kaikista säädöksistä, joissa vahvistetaan tekniset vaatimukset, jotka ajoneuvojen on täytettävä, jotta niille voidaan antaa EY-tyyppihyväksyntä. Lisäksi kokonaisen ajoneuvon tyyppihyväksynnästä tehtiin direktiivillä 2007/46/EY pakollinen erikoiskäyttöön tarkoitetuille ajoneuvoille direktiivin liitteessä XIX vahvistetun aikataulun mukaisesti.
  (2)
  Euroopan parlamentin ja neuvoston asetuksella (EY) N:o 661/2009 (2) otettiin käyttöön uusia ajoneuvojen turvaominaisuuksia ja kumottiin useita direktiivejä ja korvattiin ne vastaavilla Yhdistyneiden kansakuntien Euroopan talouskomission (UN/ECE) säännöillä.
  (3)
  Direktiivin 2007/46/EY liite XI sisältää luettelon erikoiskäyttöön tarkoitettujen ajoneuvojen EY-tyyppihyväksyntävaatimuksia koskevista säädöksistä ja kyseisiin ajoneuvoihin sovellettavat erityissäännökset. On tärkeää mukauttaa liitettä XI asetukseen (EY) N:o 661/2009 tehtyjen muutosten ottamiseksi huomioon. Asetuksen (EY) N:o 661/2009 voimaantulopäivää sovelletaan.
  (4)
  Jotta erikoiskäyttöön tarkoitettujen kokonaisten ajoneuvojen EY-tyyppihyväksynnän tekniset vaatimukset voidaan yhdenmukaistaa, on tärkeää muuttaa direktiivin 2007/46/EY liitettä II ja asettaa tiukemmat vaatimukset ambulansseille ja pyörätuolin käyttäjille tarkoitetuille ajoneuvoille. Jotta teollisuudella on aikaa mukauttaa ajoneuvonsa, tiukempia vaatimuksia olisi sovellettava vain uusiin ajoneuvotyyppeihin.
  (5)
  Direktiivin 2007/46/EY liite XVIII oli merkityksellinen sellaisten erikoiskäyttöön tarkoitettujen ajoneuvojen rekisteröinnille, jotka oli rakennettu kansallisen tyyppihyväksynnän saaneisiin keskeneräisiin ajoneuvoihin. Koska EY-tyyppihyväksynnät korvaavat kansalliset tyyppihyväksynnät direktiivin 2007/46/EY liitteessä XIX olevan aikataulun mukaisesti, on aiheellista poistaa liite XVIII direktiivin 2007/46/EY liitteessä XIX vahvistetun siirtymäajan lopussa.
  (6)
  Direktiivin 2007/46/EY liitteessä IV oleva II osa sisältää luettelon UN/ECE-säännöistä, joiden katsotaan vastaavan liitteessä IV olevassa I osassa mainittuja direktiivejä. Sen myötä, että useimmat kyseisistä direktiiveistä kumotaan asetuksella (EY) N:o 661/2009 1 päivästä marraskuuta 2014 ja jalankulkijoiden turvallisuutta koskeva uusi UN/ECE-sääntö hyväksytään, on aiheellista päivittää aiheeseen liittyvät direktiivin 2007/46/EY liitteessä IV olevan II osan kohdat. Lisäksi on aiheellista korjata monet kyseisen direktiivin liitteessä IV olevat virheet.
  (7)
  Direktiivin 2007/46/EY liitettä XII muutettiin samana päivänä komission asetuksella (EU) N:o 1229/2012 (3) ja komission asetuksella (EU) N:o 1230/2012 (4), mikä saattaa aiheuttaa epäselvyyksiä sallituista yksikkömääristä niiden ajoneuvojen osalta, joilla on pienten sarjojen tyyppihyväksyntä, koska asetus (EU) N:o 1229/2012 laadittiin julkaistavaksi asetuksen (EU) N:o 1230/2012 jälkeen. Tämän epävarmuuden poistamiseksi on aiheellista julkaista uudelleen liitteen XII konsolidoitu versio sellaisena kuin se on muutettuna kyseisillä kahdella säädöksellä.
  (8)
  Tämän vuoksi direktiiviä 2007/46/EY olisi muutettava.
  (9)
  Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
  ON HYVÄKSYNYT TÄMÄN ASETUKSEN:
  1 artikla
  Muutetaan direktiivi 2007/46/EY seuraavasti:
  1)
  Muutetaan liitteet II, IV, XI ja XII tämän asetuksen liitteen mukaisesti;
  2)
  Poistetaan liite XVIII.
  2 artikla
  Kansallisten viranomaisten on katsottava 1 päivästä marraskuuta 2014, että ajoneuvojen vaatimustenmukaisuustodistukset eivät enää ole voimassa 26 artiklan 1 kohtaa sovellettaessa, ellei kyseisiä tyyppihyväksyntöjä ole päivitetty direktiivin 2007/46/EY liitteessä XI vahvistettujen vaatimusten mukaisiksi, sellaisena kuin se on muutettuna tällä asetuksella.
  Direktiivin 2007/46/EY liitteessä XI olevassa lisäyksessä 1 vahvistettuja ambulanssien potilastilaa koskevia lisävaatimuksia ja direktiivin 2007/46/EY liitteessä XI olevassa lisäyksessä 3 vahvistettuja pyörätuolin käyttäjille tarkoitettujen ajoneuvojen lisävaatimuksia, jotka koskevat pyörätuolin kiinnityksen ja matkustajan turvajärjestelmien testausta, sovelletaan kuitenkin 1 päivästä marraskuuta 2014 ainoastaan uusiin ajoneuvotyyppeihin.
  3 artikla
  Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
  Edellä olevaa 1 artiklan 2 kohtaa ja 2 artiklaa sekä liitteessä olevan 1 kohdan a alakohtaa ja 2 kohdan b alakohdan i alakohtaa sovelletaan 1 päivästä marraskuuta 2014.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Brysselissä 25 päivänä helmikuuta 2014.